Παράταση ζωής σε καρδιοπαθή με μεταμόσχευση της πρώτης στο κόσμο αυτοτελούς τεχνητής καρδιάς. - 2001-07-17
--Επικίνδυνος ο φυσικός τοκετός μετά από καισαρική. --Νέα μέθοδο περιορισμού της έκθεσης μικρών παιδιών στον καπνό του τσιγάρου, δοκιμά
Ετοιμοθάνατος Αμερικανός καρδιοπαθής πήρε παράταση ζωής με την πρώτη στο κόσμο μεταμόσχευση αυτοτελούς τεχνητής καρδιάς. Οι γιατροί του στο Λούιβιλ του Κεντάκι, τοποθέτησαν την λεγόμενη AbioCar τεχνητή καρδιά και δήλωσαν ότι πιστεύουν πως θα κρατήσει τον ασθενή ζωντανό για έναν περίπου μήνα ακόμη. Σε ανακοίνωση του νοσοκομείου αναφέρεται πως ο ασθενής αναπαύεται χωρίς ιδιαίτερα προβλήματα. Η καινούργια αυτή τεχνητή καρδιά είναι κατασκευασμένη από τιτάνιο και πλαστικό και διαφέρει από προηγούμενα μοντέλα τεχνητών καρδιών γιατί δεν χρειάζεται ο ασθενής να είναι συνδεδεμένος με μηχάνημα. Η νέα τεχνητή καρδιά λειτουργεί με μπαταρία που ο ασθενής κουβαλά πάνω του. Η μεταμόσχευση αυτή έγινε στα πλαίσια κλινικής έρευνας που θα συμπεριλάβει και άλλους 4 ασθενείς. Αν αποδειχτεί επιτυχής η έρευνα ενδέχεται να διευρυνθεί για να συμπεριλάβει και άλλα άτομα των οποίων η καρδιοπάθεια βρίσκεται σε τόσο προχωρημένο στάδιο που δεν πρόκειται να ωφεληθούν από άλλες μορφές θεραπείας. Επικίνδυνος ο φυσικός τοκετός μετά από καισαρική. Οι γυναίκες που αποφασίζουν να γεννήσουν με φυσιολογικό τοκετό μετά από καισαρική θέτουν σε κίνδυνο τη ζωή του παιδιού τους και τη δική τους. Στο συμπέρασμα αυτό καταλήγει νέα έρευνα του πανεπιστημίου του Σηάτλ. Οι γιατροί ανακάλυψαν ότι οι γυναίκες που γεννούν με φυσιολογικό τοκετό μετά από καισαρική έχουν τριπλάσιες πιθανότητες να υποστούν ρήξη της μήτρας, σε σύγκριση με γυναίκες που κάνουν καισαρική και τη δεύτερη φορά. Ο καθηγητής μαιευτικής του πανεπιστημίου του Σηάτλ, Τόμας Ηστερλινγκ, δηλώνει ότι οι γιατροί μέχρι σήμερα πίστευαν πως ο φυσιολογικός τοκετός μετά από καισαρική δεν εμπεριείχε σχεδόν κανένα κίνδυνο. Η μελέτη έδειξε επίσης πως οι γιατροί θα πρέπει να αποφεύγουν να χρησιμοποιούν φάρμακα για να προκαλέσουν τοκετό σε γυναίκες που έχουν κάνει προηγουμένως καισαρική γιατί και σ’ αυτές τις περιπτώσεις υπάρχει μεγάλος κίνδυνος να προκληθεί ρήξη της μήτρας. Νέα μέθοδο περιορισμού της έκθεσης μικρών παιδιών στον καπνό του τσιγάρου, δοκιμάζουν αμερικανοί ερευνητές. Ερευνητές του αντικαρκινικού Ινστιτούτου Dana-Farber της Βοστόνης βρήκαν τρόπο να περιορίσουν τον καπνό από δεύτερο χέρι που εισπνέουν τα μικρά παιδιά των οποίων οι γονείς καπνίζουν. Συγκεκριμένα οι επιστήμονες συναντιόντουσαν με τους καπνιστές γονείς για να τους παρακινήσουν να σταματήσουν το κάπνισμα, ενημερώνοντας τους για το πως η συνήθεια τους αυτή επηρεάζει τον αέρα που αναπνέουν τα παιδιά τους. Επίσης τοποθέτησαν στα δωμάτια των σπιτιών των καπνιστών αισθητήρες οι οποίες κατέγραψαν τα επίπεδα νικοτίνης στον αέρα. Οι ερευνητές βρήκαν λοιπόν ότι αυτού του είδους η παρέμβαση σε προσωπικό επίπεδο, μείωσε κατά 30% τον καπνό από δεύτερο χέρι στα σπίτια των καπνιστών. Το παθητικό κάπνισμα προκαλεί ωτίτιδες, άσθμα, βρογχίτιδα, και σε ορισμένες περιπτώσεις ακόμη και πνευμονία στα μικρά παιδιά. Νέο ταχύτατο διαγνωστικό τέστ φυματίωσης. Νέα εξέταση αίματος βοηθά τους γιατρούς να διαγνώσουν αν ένα άτομο πάσχει από φυματίωση πολύ πριν παρουσιάσει συμπτώματα της ασθένειας. Το καταπληκτικό με το καινούργιο αυτό τεστ αίματος είναι η ταχύτητα με την οποία δίνει τα σχετικά αποτελέσματα. Οι γιατροί μπορούν να διαπιστώσουν αν ένα άτομο έχει φυματίωση σε μια μέρα, δηλαδή μειώνει το χρόνο διάγνωσης κατά 60%. Επίσης η νέα εξέταση αίματος για την φυματίωση μπορεί να χρησιμοποιηθεί για άτομα που κόλλησαν πρόσφατα την ασθένεια καθώς και για άτομα που βρίσκονται σε ομάδες υψηλού κινδύνου για την ασθένεια. Κάθε χρόνο πεθαίνουν από φυματίωση 2 εκατομμύρια άνθρωποι. Ο παγκόσμιος οργανισμός υγείας δηλώνει ότι ο αριθμός ατόμων που πάσχουν από φυματίωση αυξάνεται λόγω της εξάπλωσης του AIDS, της καταρράκωσης των υγειονομικών υπηρεσιών σε πολλά μέρη του κόσμου, και στην ανθεκτικότητα που έχουν αρχίσει να επιδεικνύουν τα μικρόβια της φυματίωσης στα κοινά φάρμακα για την καταπολέμηση της ασθένειας. Ενέσεις ενζύμων κατά της νόσου του Φάμπρυ. Αμερικανοί ερευνητές χρησιμοποίησαν με επιτυχία ενέσεις ενζύμων για την αντιμετώπιση σπάνιας αλλά θανατηφόρας κληρονομικής ασθένειας. Τα ένζυμα καθάρισαν τις επιστρώσεις λίπους από τις φλέβες στα νεφρά, την καρδιά, και το δέρμα ατόμων που υπέφεραν από την νόσο του Φάμπρυ. Η ασθένεια αυτή προκαλεί σοβαρό κάψιμο στα χέρια και στα πόδια που συνοδεύεται από σοβαρές δερματίτιδες. Η νόσος του Φάμπρυ επηρεάζει επίσης την κυκλοφορία του αίματος, και οδηγεί σε καρδιακές προσβολές, εγκεφαλικά, και νεφρική ανεπάρκεια.